**Téma na animačné stretnutie apríl 2018**

**I.** **STRETNUTIE, KTORÉ NÁS NENECHÁVA ĽAHOSTAJNÝMI: „Počúvať“**

*Poznámka:* *téma sa nemusí čítať celá od slova do slova, ten, kto vedie stretnutie zváži, čo je podstatné.*

Teraz vás pozývam k rozjímavému čítaniu úryvku, ktorý je známy ako „stretnutie Ježiša so Samaritánkou“. Tento obraz nám pomôže pochopiť, ako s ňou Pán vytvára vzťah a aké následky v živote tejto ženy vyvoláva stretnutie s ním.

*Tu prišla po vodu istá Samaritánka. Ježiš jej povedal: „Daj sa mi napiť.“*

*Jeho učeníci odišli do mesta nakúpiť potravy.*

*Samaritánka mu povedala: „Ako si môžeš ty, Žid, pýtať vodu odo mňa, Samaritánky?“ (*Jn *4, 7 – 9)*

Ježiš a anonymná Samaritánka pochádzajú z dvoch odlišných národov, ktoré svoje dejiny prežívali rozdielne a vzájomne sa považovali za radikálne vzdialené od starobylej viery Izraela. Môžeme tvrdiť, že zo sociálneho, náboženského a politického hľadiska sa považovali za nepriateľské, a to nielen preto, že boli odlišné, ale práve preto, že boli veľmi podobné a zároveň v protiklade – každý bol presvedčený, že je autentickým nositeľom a strážcom pôvodného náboženstva dávneho Izraela. Fakticky sa obidva národy navzájom považovali za podvodníkov. To sú hlavné postavy.

Keď samaritánska žena prišla k studni, bez tieňa pochybnosti spoznala Ježišov pôvod. Jeho odev bol príznačný pre Žida. Pre samaritánsku ženu je to nejaký cudzinec – je smädný, ale nemá k dispozícii vedro, a tak voda z tej hlbokej studne je pre neho nedostupná. Z druhej strany, žena sa nenachádza iba pred nejakým cudzincom; z náboženského hľadiska pred ňou stojí „súper“.

Zároveň z tohto rozprávania môžeme vyrozumieť, že žena je poznačená osoba. Skrátka, má pochybnú povesť, je v „neregulárnej“ životnej situácii. Môžeme dedukovať, že ide o ženu, ktorá sa z citovej stránky cíti obeťou odmietnutia.

Okrem toho medzi Ježiša a samaritánsku ženu sa natískajú silné etnické a náboženské predsudky – podľa zvykov tej doby Ježiš sa správa provokačne a ako hoden pokarhania, pretože žiada vodu od tejto ženy.

Je správne predpokladať, že žena sa pred Ježišom cíti sebaisto, pretože to nie je jeho dedina, nepozná „zlyhania jej života“, okrem toho tvorí súčasť blízkej, hoci heretickej náboženskej skupiny. Ježiš by nemal mať príležitosť byť v kontakte s izraelsko-samaritánskymi predstavenými jej komunity, a preto sa nemusí strachovať alebo niečoho obávať.

Z tejto situácie si môžeme pre seba vyvodiť prvok veľkého významu: k stretnutiu dochádza na profánnom mieste a „vonku“, pri studni uprostred vidieka, ktorý sa pretvorí na *miesto stretnutia s Bohom*.

Ježiš, skutočný protagonista a prvý subjekt stretnutia, počúvania, úvodného dialógu, „kreslí“ stratégiu tohto stretnutia, počnúc **počúvaním** druhej osoby a situácie, ktorú on tuší.

Pánov príklad je pre nás mimoriadne aktuálny.

**→ Počúvanie, ktoré znamená *PRIJATIE* a *OSOBNÉ STRETNUTIE***

**POČÚVANIE** je vždy umenie. „Potrebujeme sa cvičiť v umení počúvať, ktorého obsahom je viac, než len schopnosť počuť. Prvá vec v komunikácii s druhým je práve schopnosť srdca umožňujúca blízkosť, bez ktorej niet skutočného duchovného stretnutia.“[[1]](#footnote-1) Práve z tohto dôvodu musí mať dar slova, a to hlavne v osobných vzťahoch, a súlad v „múdrosti počúvania“.

Na začiatku tohto počúvania, v poslaní našej saleziánskej rodiny takého dôležitého, musí byť *stretnutie,* ktoré sa stáva možnosťou ľudského a poľudšťujúceho vzťahu žitého v plnej slobode, „s pohľadom plným úcty a súcitu, ktorý zároveň lieči, oslobodzuje a povzbudzuje do dozrievania v kresťanskom živote“[[2]](#footnote-2).

V rozličných dielach vo vzťahoch s adolescentmi a mladými, s našimi žiakmi, s rodinami pri autentickom počúvaní musíme brať do úvahy niektoré upozornenia:

* Uprednostniť *otvorenosť* pre druhého: otvorenosť celej našej osoby, pretože určite počúvame svojimi ušami, ale ak je počúvanie autentické, môžeme počúvať aj svojimi očami, mysľou, srdcom, celým svojím bytím.
* Venovať všetku *pozornosť* tomu, čo osoba komunikuje, a aktívne sa usilovať pochopiť to, čo túži komunikovať, lebo základom počúvania, ktoré ponúkame, je hlboký rešpekt druhej osoby.
* Sprevádzať osobu – či mladú, alebo dospelú – so *skutočným záujmom* o to, čo hľadá a očakáva od seba samej, so skutočnou empatiou, ktorá je opakom chladnej a formálnej zdvorilosti. Ide o identifikovanie sa a kráčanie s druhou osobou.
* Dať bokom vlastný svet a – ako je to len možné – *priblížiť sa* k svetu toho druhého, vedieť sprevádzať bez zasahovania.
* Počúvať, povedané v skratke, znamená také umenie, ktoré vyžaduje *všímavú pozornosť* vo vzťahu k druhým osobám aj s ich námahami, slabosťami, radosťami, bolesťami a očakávaniami. Vskutku, nepočúvame iba niečo, ale počúvame niekoho. Táto všímavá pozornosť je bohato prezentovaná na evanjeliových stránkach, ktoré rozprávajú o Ježišových stretnutiach s ľuďmi.
* Keďže toto počúvanie sa opiera o osobné duchovné sprevádzanie, prekračuje psychologickú dimenziu a nadobúda *duchovnú a náboženskú dimenziu,* pretože nás vedie po chodníkoch, na ktorých sme v očakávaní Niekoho.
* Vyžaduje si to *určité vnútorné ticho,* ktoré sa začína prijatím osôb takých, aké sú, a situácií, v akých sa nachádzajú.
* Náš výchovný pohľad, zameraný zvlášť na mladých a na život ich rodín, nás ubezpečuje o tom, že v každom srdci je mnoho *pozitívneho*[[3]](#footnote-3); je vhodné, aby tieto pozitívne aspekty vyšli najavo. Počúvanie preto musí znamenať pre nás omnoho viac ako trpezlivé počúvanie; je to snaha porozumieť vo svojej hĺbke tomu, čo nám osoba hovorí a prečo nám to hovorí. Znamená to venovať pozornosť tomu, čo skutočne druhého – adolescentov, mladých, ich rodiny – zaujíma.

Toto počúvanie nás musí priviesť k vhodnému pochopeniu potrieb dnešných mladých a niekedy aj potrieb ich rodičov alebo osôb, s ktorými sme v pastoračnom prostredí v kontakte. Mladí alebo ich rodičia, alebo jedni aj druhí, sa k nám v skutočnosti nepriblížia preto, že hľadajú sprevádzanie. Naopak, často sú dotlačení nejakou *núdzou*, *pochybnosťami, problémami, naliehavosťami, ťažkosťami, konfliktmi, napätiami, rozhodnutiami, ktoré treba urobiť, problematickými situáciami, ktorým treba čeliť.*

A zo samotnej formácie nás vychovávateľov a evanjelizátorov vieme, že častejšie sa priblížia, ak my sami urobíme nejaké gesto priblíženia, ak preukážeme nejaký záujem o nich; ak im ideme v ústrety, ak prejavíme ochotu. Tí istí mladí, deti „vedeckej“ kultúry, ktorej vládne technika a svet jej možností a ktorí patria ku generácii charakteristickej hyperprepojenosťou/konektivitou, cítia „potrebu mať nablízku niekoho ako istý vzťažný bod, niekoho dôveryhodného, pevného a čestného, ako aj priestor a príležitosti, aby si vyskúšali, či sú schopní nadviazať vzťahy s inými ľuďmi (či už s dospelými, alebo so svojimi vrstovníkmi) a zvládať svoje city a emócie. Hľadajú niekoho, kto je schopný byť k nim empatický a ponúkne im podporu, povzbudenie i pomoc v situácii, keď musia uznať svoje limity, ale bez toho, žeby sa cítili odsudzovaní“[[4]](#footnote-4).

Toto je motív, pre ktorý môžu tieto stretnutia a náhodné rozhovory niekedy „otvoriť dvere“ k cestám hĺbky a rastu…

Tak sa to stalo aj počas stretnutia Ježiša so ženou, ktorá sa odobrala k studni, aby tam jednoducho načerpala vodu.

Neprisvojujem si právo navrhnúť techniky počúvania, skôr túžim zdôrazniť, že ak chceme pestovať vhodnejšie postoje autentického počúvania, treba venovať pozornosť tomuto:

* Nebyť netrpezlivý v ujímaní sa slova, ale skôr nechať hovoriť toho druhého.
* Dávať pozor, aby sme stále neprerušovali konverzáciu.
* Nereagovať impulzívne na akýkoľvek nesúhlas.
* Nezanedbať venovanie pozornosti osobe, ktorú počúvame.
* Dobre si uvedomiť potrebu, ktorú majú všetci – cítiť sa vypočutý.

V týchto chvíľach počúvania bude rovnako dôležité:

* Dať osobe možnosť, aby vypovedala všetko, čo má v sebe a čo niekedy môže byť pre ňu bremenom alebo úzkosťou.
* Položiť vhodné otázky a vyhnúť sa takým, ktoré môžu vyvolať nedôveru alebo rozpor.
* Pokojne akceptovať ticho, dať všetok potrebný čas bez toho, aby sme ho naplnili radami alebo povrchnými otázkami, pretože chvíle ticha môžu druhého pokojne uviesť do pohody a dovoliť mu uvažovať o tom, čo práve počúva.
* Umožniť, aby sa „dostalo uznania“ citom, ktoré tvoria veľmi dôležitú časť každej komunikácie.
* Vyhnúť sa zbytočnému rozprávaniu, mnohým slovám a okamžitým riešeniam. Nezabúdajme, že dôležité veci potrebujú istý čas, vývoj.

Túto časť venovanú počúvaniu zakončím pohľadom na dona Bosca. Niet pochýb, že jazyk, ktorý dnes používame vzhľadom na počúvanie (rozlišovanie a sprevádzanie), je v kultúrnom a náboženskom kontexte dona Bosca podstatne rozdielny. Predsa len mi sa mi zdá veľmi pekné nasledujúce svedectvo, ktoré umožňuje porozumieť tomu, ako sa pri ňom jeho chlapci a iné osoby cítili prijatí a vypočutí.

„Napriek svojim mnohým a náročným povinnostiam bol vždy so srdcom otca pripravený prijať vo svojej izbe chlapcov, ktorí ho žiadali o osobitné prijatie. Ba chcel, aby sa s ním rozprávali veľmi uvoľnene, familiárne, a nikdy sa nesťažoval na indiskrétnosť, ktorou ho niekedy vyrušovali… Každému nechal úplnú slobodu v kladení otázok, pri prednášaní sťažností, pri vysvetľovaní, ospravedlnení…

Prijímal ich s rovnakým rešpektom, s akým pristupoval k veľkým pánom. Pozýval ich sadnúť si na pohovku, zatiaľ čo on sedel za stolíkom a počúval ich veľmi pozorne, akoby veci, ktoré mu predstavovali, boli všetky nesmierne dôležité.“[[5]](#footnote-5)

**Otázky na diskusiu:**

Obvykle sme dobrí alebo veľmi dobrí v premýšľaní a konaní. Ale nie sme dobrí vo venovaní pozornosti. Kontemplácia je prvým krokom vo venovaní pozornosti. Kontemplovať znamená byť pozorný, venovať pozornosť. Kontemplovať znamená aj vedieť čakať.

* Čomu venujem pozornosť? Súdim, škatuľkujem druhých ľudí alebo venujem pozornosť tajomstvu Boha v tajomstve druhého človeka?
* Pestujem umenie počúvania druhých? Som pozorný k tomu, čo je dobré, čo je krásne a čo je pravdivé? Snažím sa to vnímať, keď druhého počúvam? Alebo počúvam len zo zvedavosti?
* Viem niekedy spomaliť, zastaviť sa? Učím sa, ako spomaliť našu tendenciu okamžite myslieť, hovoriť niečo alebo bezducho konať?
1. František, Apoštolská exhortácia *Evangelii gaudium*, 171. [↑](#footnote-ref-1)
2. *Evangelii gaudium,* 169. [↑](#footnote-ref-2)
3. „V každom chlapcovi… je prístupný bod k dobru a prvou povinnosťou vychovávateľa je hľadať tento bod, túto citlivú strunu srdca“ (porov. MB V, 367 a 266; citácia z 23. GK, č. 151). [↑](#footnote-ref-3)
4. PD, I.2. Nové generácie. [↑](#footnote-ref-4)
5. *MB VI*, 438 – 439. [↑](#footnote-ref-5)